Osztálynapló – Gyimesi László - Válogatott okosságok
Osztálynapló – cserediák volt, Peter Shilton
Osztálynapló – Gyimesi László
2013.09.18. 08:46 maribor_
1957. szeptember 8-án született Gyimesi László, a Budapesti Honvéd egykori válogatott labdarúgója.
Bevallom, Gyimivel hasonlóan elfogult vagyok, mint – az összes Dózsa-játékoson kívül – Nyilasival vagy Ebedlivel. A hetvenes évek vége, nyolcvanas évek eleje és közepe töményen és kőkeményen a meccsekre járásról szólt nálam. Azon felül, hogy Megyeren minden meccsen ott kellett lennem, igyekeztem minden más megtekinthető mérkőzésen ott lenni. Minden csapatnál volt egy aktuális „szerelmem”, volt kedvencem a Hungária körúton, Csepelen, de még a Czabán Samu téren is, szóval mindenhol. Gyimesi volt számomra az, aki miatt leginkább kimentem Kispestre, ha ebben épp nem akadályozott az aktuális Dózsa meccs.
Küzdeni is tudott
Tizenhét évesen került a Műanyag SC-ből a Bp. Honvédhoz, ahol nagyon hamar megcsillanthatta kivételes képességeit a felnőttek között is.
Olyannyira, hogy már az 1978-as argentínai VB keret kihirdetésekor komolyan felmerült a neve Baróti Lajosnál, de aztán a szövetségi kapitány úgy döntött, játéklehetőséget valószínűleg nem kapna, ezért inkább itthon legyen hasznára az utánpótlás és az olimpiai válogatottnak.
A válogatott ifjú reménységeként
A Honvédban páratlanul sikeres pályafutást tudhatott maga mögött. Ötszörös magyar bajnok, egyszeres ezüst- és bronzérmes. Egyszeres Magyar Kupa (MNK) győztes, kétszer játszhatott még döntőt ezen felül. Klubcsapatával UEFA Kupa negyeddöntős volt.
A Honvédban 290 mérkőzésen 37 gólt rúgott. 1987-ben kurtán-furcsán átvezényelték a Rába ETO-ba, ahol 10 meccsen 3 gólt szerzett, de idény közben visszarendelték Kispestre. 1988-ban pedig négy év idegenlégióskodás következett az RC Genkben.
1978 és 1988 között 12-szer húzhatta magára a címeres mezt és 1 gólt szerzett.
Első válogatottsága 1978 szeptemberében Helsinkiben
És ha valaki ennyire zseniális labdarúgó volt, mint amennyire áradozok róla, miért csak ilyen kevésszer volt válogatott? Az ilyen zseniken szerette csak igazán reszelni a körmeit a politikai (katonai) hatalom. Huszonegy évesen már túl volt két válogatott szereplésen, amikoris 1979-ben, pont a már említett UEFA Kupa menetelés során a Honvéd Duisburgban játszott. Gyimesi este gondolt egyet és szó nélkül lelépett egy kis belvárosi sétára. A csapatot kisérő politikai tiszt megijedt, hogy hősünk végleg lelépett. Mikor Gyimi pár óra múlva előkerült, azt kapta büntetésül, hogy öt évig felejtse el a címeres mezt, mert méltatlan rá. Mit ad Isten, a Honvéd 1979. március 31-én játszott Duisburgban. Harmadik válogatottságára Mezey György keze alatt került sor. És hogy mikor? 1984. március 31-én...
Gyimesi ezzel a góllal tért vissza
Pályafutása befejezése után próbálkozott az edzői karrierrel is, vezette a Vác és a Tököl csapatait is. A civil életben a pénzügyi szektorban helyezkedett el, de láthattuk már szakkommentátorkodni a Story4 csatornán is. Jelenleg a Kispesti Labdarúgásért Támogató Egyesület (KLTE) alapítványi elnöke.
Címkék: osztálynapló magyar foci retró futball nb1 honvéd
https://valogatott.blog.hu/api/trackback/id/tr355477467
Feyyaz 2013.09.18. 10:50:21
Erről a duisburgi "storyról" semmit sem tudtam!? 5 év??
Üldözési mániás eszementek!
retroflexus 2017.08.03. 16:49:12
Ügyes, pengés játékos volt, talán az egyik legjobb a posztján. Sokkal többet érdemelt volna.